google/wiki40b huggingface dataset:
Eesti-Austria suhted

Eesti-Austria suhted on kahepoolsed suhted Eesti ja Austria vahel.
Austria tunnustas Eestit 26. juunil 1921.
Austria taastunnustas Eestit 28. augustil 1991. Kahe riigi vahelised diplomaatilised suhted sõlmiti 8. jaanuaril 1992.
1997 avati Austria suursaatkond Tallinnas.
Navarra

Kliima

Navarra aastane keskmine temperatuur on +12,2 °C, jaanuaris +4,6 °C, augustis +20,3 °C.
Aastas sajab keskmiselt 753 mm, sealhulgas jaanuaris 77 mm ja augustis 46 mm. Aastas paistab päike keskmiselt 2146 tundi, sealhulgas jaanuaris 88 ja augustis 271 tundi.

Majandus

Navarra on Madridi ja Baski autonoomse piirkonna järel rikkuselt kolmas piirkond Hispaanias (sisemajanduse kogutoodangu ostujõu pariteedi järgi). 
Navarra on Euroopas esikohal taastuvate energiaallikate kasutamises. Kavas on saavutada 100% taastuvenergiale üleminek aastaks 2010. 2004. aastal pärines 61% tarbitavast energiast taastuvallikatest, sealhulgas 43,6% 28 tuulepargist, 12% üle 100 väikesest hüdroelektrijaamast ja 5,3% kahest biomassi- ja 2 biogaasijaamast. Navarras Tudelas asub ka Hispaania suurim päikeseenergiajaam võimsusega 1,2 MW.

Poliitika

Navarra parlamendis on 50 kohta. Pärast 2007. aasta valimisi pääses parlamenti 6 valimisnimekirja esindajaid. Suuremad poliitilised jõud on Navarra Rahvaliit, baski rahvuslaste koalitsioon Nafarroa Bai ja Navarra Sotsialistlik Partei. Piirkonna kuberner on alates 1996 Miguel Sanz (Navarra Rahvaliit).
Navarra politsei Policía Foral allub piirkonna valitsusele, mitte Hispaania keskvalitsusele.
Unukse mõis

Unukse mõis (saksa keeles Unnuks) oli Vasta mõisa kõrvalmõis Viru-Nigula kihelkonnas Virumaal.
Mõis rajati ajavahemikul 1782–1795 Koogu mõisast eraldatud alast.
Juurmine leht

Juurmised lehed on taime lehed, mis maapinna lähedal kinnituvad varre alumisele osale või juurekaelale.
Juurmised lehed on enamasti varrelehtedest suuremad ja nad võivad olla teistsuguse kujuga.
Taimel võivad ka kõik lehed olla juurmised. Nii on see näiteks suurel teelehel.
Oleksi Tšekal

Oleksi Tšekal (ukraina keeles Олексій Чекаль, vene keeles Олексий Чекаль ja Алексей Чекаль) on ukraina disainer, kalligraaf ja kunstiajaloolane.

Eluloolist

Oleksi Tšekal sündis Ukrainas Harkovis. Kunstihariduse omandas Kiievi kunstikoolis, Harkovi riiklikus kunstikoolis ja Harkovi riiklikus disaini- ja kunstiakadeemias (ukraina keeles Харківська державна академія дизайну і мистецтв, lühend ХДАДМ). Ta on töötanud kirjakunsti õppejõuna Harkovi riiklikus disaini- ja kunstiakadeemias, Briti kõrgemas kunstikoolis Venemaal (British higher school of art and design). Praegu tegutseb ta Firenze klassikaliste kunstide akadeemia (Florence Classical Arts Academy) külalisprofessorina ja juhib oma kalligraafia- ja graafikastuudiot PanicDesign.

Tegevus kunstnikuna

Oleksi Tšekali kalligraafia-alaseid isikunäitusi on korraldatud Firenzes, Palermos, Pratovecchios, Lublinis ja mujal Euroopas. Kunstniku erialaks on keerulised projektid, milles sulavad ühte disain, kalligraafia, religioon ja kunstiajaloolised teadmised. Näiteks kombineerib ta trükitehnoloogiat käsitsi kirjutatud tekstidega ja on loonud kalligraafilisi kompositsioone erinevates materjalides, sh kivis, metallis, valatud paberis ning monumentaal-seinamaalina.
Kunstiajaloolasena huvitub ta Lähis-Ida ja Euroopa varasest kristlikust kunstist. Kirjakunstnikuna on ta osalenud kirikute sisekujunduse loomisel ja teinud kirjakunstnikuna seinatekste ning pühapiltide tekstimotiive. Ta on aastaid uurinud ajaloolisi šrifte, sealhulgas heebrea, süüria, araabia kirju ja traditsioonilist kalligraafiat. Ta huvitub ka 20. sajandi alguse Vene futuristlike kunstnike tegevusest ja tüpograafiaeksperimentidest. Nende põhjal on ta loonud uusi kalligraafilisi ja modernseid kirjatüüpe nii kirillitsa kui ka ladina tähestiku jaoks.
Kunstnik on juhatanud kalligraafia ja kirjakunsti alaseid seminare Ukrainas, Valgevenes, Kasahstanis, Venemaal, Itaalias, Poolas ja ka Eestis.
Rahandusministeerium

Valitsemisala

Rahandusministeeriumi valitsemisalasse kuuluvad valitsusasutused on Statistikaamet, Maksu- ja Tolliamet. 
Ministeeriumi valitsusalas on ka sihtasutus Keskkonnainvesteeringute Keskus, äriühingud Eesti Loto ja Riigi Kinnisvara, avalik-õiguslikud juriidilised isikud Tagatisfond ja Audiitorkogu ning Raamatupidamise toimkond ja Audiitorite kutsekomisjon.

Ajalugu

Eesti rahaministeerium loodi 24. veebruaril 1918. Ministriks sai Juhan Kukk. Tööle sai ministeerium asuda, Tallinnas Estonia puiesteel aga alles 1918. aasta lõpus pärast Saksa okupatsioonivägede lahkumist Eestist.
Eesti rahaministeerium koosnes alguses ministeeriumi kantseleist ja neljast struktuuriüksusest: Riigikassast, Otsekoheste maksude peavalitsusest, Aktsiisi peavalitsusest ning Tolli peavalitsusest. Ministeeriumi juures tegutsesid ka Tulumaksu peakomitee, Otsekoheste maksude peakomitee ning hiljem Iseäraliste kinnistusasjade komitee ja Tollikomitee.
Valitsusasutuste struktuur muutus Eestis 1929. aastal, mil muuhulgas loodi rahaministeeriumi ja kaubandus- tööstusministeeriumi ühendamisel majandusministeerium. Ühendatud ministeeriumi ülesandeks oli rahanduse ja krediidinduse, samuti riigimajapidamise korraldamine ja üldjuhtimine; kaubanduse, tööstuse, kindlustuse ja laevanduse korraldamine ning järelevalve.
Pärast Eesti okupeerimist Nõukogude Liidu poolt 1940. aasta suvel reorganiseeriti senine majandusministeerium Eesti NSV Rahanduse Rahvakomissariaadiks. 1946. aastal nimetati see ümber Eesti NSV Rahandusministeeriumiks.
Avinurme Eesti Kodanike Komitee

Avinurme Eesti Kodanike Komitee asutati 27. juulil 1989. Komitee registreeris 1960 Eesti Vabariigi kodanikku ja (koos Torma Eesti Kodanike Komiteega 40 Eesti Vabariigi kodakondsuse taotlejat.
Albri järv

Albri järv (ka Navi Albri järv) on järv Võru maakonnas Võru vallas Navi külas. Veekogu pindala on 0,5 ha. Veekogu kaldajoone pikkus on 258 m.
Raat (perekonnanimi)

Raat on perekonnanimi.
Eestis on perekonnanime Raat (Radt) pandud Tähtvere mõisavallas Nõo kihelkonnas Tartumaal ning Vaabina ja Vana-Antsla mõisavallas Urvaste kihelkonnas Võrumaal. Nimede eestistamisel määrati sellenimelistele isikutele uueks perekonnanimeks Randma (1936. aastal Vana-Roosa vallas). 2018. aasta 1. jaanuari seisuga on perekonnanimi Raat Eestis 46 mehel ja 48 naisel.
Martin Wilberg

Martin Andreas Wilberg (ka Willberg) (29. august 1821, Põltsamaa – 21. märts 1903, Põltsamaa) oli eesti koorijuht ja muusikategelane, esimese eesti segakoori asutaja.
Wilberg sündis Saksamaalt Magdeburgist sisserännanud käsitöölise pojana. Ta õppis 1828–1833 Põltsamaa elementaarkoolis. Oli aastatel 1833–1840 Paides ühe maalri õpipoiss. Paides elades õppis laulmist Paide vaeslaste-kooli juhataja juures.
Wilberg töötas aastatel 1840–1846 Põltsamaa kihelkonnakooli juhatajana, 1846–1852 köstrina Kolga-Jaanis ning 1852–1899 köster-organistina ja 1852–1862 taas kihelkonnakooli juhatajana Põltsamaal.
Wilberg asutas 1840. aastal Põltsamaal esimese eesti segakoori.
NBA

2011. aasta tööseisak

1. juulil 2011 algas NBA tööseisak, mis on NBA ajaloos neljas. Mängijad ja klubide omanikud ei saanud sõlmida uut lepingut, peamiseks küsimuseks oli mängijate palgad. Tööseisak lõppes ametlikult 8. detsembril 2011, hooaja esimesed mängud toimusid 25. detsembril 2011.

NBA Development League

NBA Development League või lühendatult D-League on NBA sponsoreeritud ja juhitud korvpalli arenguliiga, mille lühike ajalugu algab aastast 2001, kui NBDL (D-League'i algne nimi) alustas tegutsemist kaheksa meeskonnaga. Sel hooajal on liiga juba suurenenud koguni 16. meeskonnani.
D-League ehk NBADL meeskondade koosseisus on kokku 12 mängijat, 10 (või vähem) D-League’i mängijat ja 2 (või rohkem) NBA mängijat. Koosseisud luuakse mitme erineva võimaluse tulemusena – eelmise aasta mängijad, mängijad D-League'i draft'ist, iga meeskonna kohaliku piirkonna mängijad, NBA uustulnukate ja teist aastat mängivate profiliiga korvpallurite seast. Iga NBA meeskond saab D-League'i saata kaks esimest või teist aastat NBA-s osalevat mängijat ja ainuke suurem piirang on, et ühte mängijat võib hooaja jooksul ainult kolm korda D-League'i saata. Piirang on seatud põhjusel, et aeg-ajalt kutsuvad "emameeskonnad" oma korvpallureid tagasi, pakkudes neile mänguminuteid põhiliigas või järjekordse NBA-s karjääri alustava mängija asendamist.
Eksistentsialistlik kirjandus

Eksistentsialistlik kirjandus käsitleb inimese maailmas olemise põhiküsimusi: väärtushinnangud, vabadus, vastutus, suhe Jumalaga, armastus, surm jms.
Eksistentsialistlikke ideid on kirjanduses arendanud Jean-Paul Sartre, Albert Camus, eelkäijana Franz Kafka.
Eesti kirjanduses võib eksistentsialistlikke vihjeid leida Eessaare Aadu 1923. aastal poolelijäänud romaanis "Linnupriid".
Vitaminoloogia

Õpetus

Vitaminoloogia valdkonnaga seotut õpetatakse tänapäeval eeldatavasti biokeemiaga tihedalt seotud erialade raames, näiteks arstidele, õdedele, farmakoloogidele, farmatseutidele, toitumisteadlastele jpm.
Asta Õim

Asta Õim (sündinud 27. novembril 1943 Tallinnas) on eesti keeleteadlane.
Aastal 1970 lõpetas ta Tartu Riikliku Ülikooli vene filoloogia erialal.
Töötanud Eesti Keele Instituudis, samas 1991–2000 direktor.
Ta on koostanud ja toimetanud mitmeid sõnaraamatuid ja vestmikke.

Isiklikku

Katre Õim oli tema tütar.
Kendalli maakond (Texas)

Kendalli maakond (Kendall County) on maakond USA-s Texase osariigis Edwardsi platool. Geograafilised koordinaadid on 29°95' N, 98°70' W.
Maakonna halduskeskus on Boerne.
Maakonna pindala on 1717 km², millest 3 km² moodustab veepindala.
Elanike arv oli 2010. aasta rahvaloenduse järgi 33 410. Aastal 2000 oli elanike arv 23 743.

Ajalugu

Kendalli maakond moodustati 1862. aastal Kerri ja Blanco maakonna osadest. Maakond sai nime ajakirjaniku George Wilkins Kendalli järgi.
Nordic Jet Line

Nordic Jet Line (ka Nordic Jetline) oli Norra laevandusettevõtte, mille kaks tütarettevõtet opereerisid 1998-2008 Tallinna-Helsingi laevaliinil. Eesti poolel tegutses tütarettevõte AS Nordic Jetline ja Soome poolel Nordic Jetline Finland Oy. Nordic Jet Line oli ühtlasi ka selle ettevõtte kaubamärk.
Ettevõttel oli kaks katamaraani: Baltic Jet ja Nordic Jet.
Barkantiin

Barkantiin ehk kuunarpark on kolme- või enamamastiline purjelaev, mille fokkmastis on raapurjestus ja ülejäänud mastides pikipurjestus.

Kirjeldus

Barkantiini fokkmast on raapurjestuses, teistel mastidel on kahvelpurjed, taakslid ja topslid. Fokkmasti ees on 3-4 kliivrit ja fokktaaksel (foka), vahel kõrgemal ka fliiger.

Ajalugu

Esimesed kolmemastilised barkantiinid ehitati 19. sajandi alguses. 4-mastilised ilmusid 19. sajandi lõpus. Pärast 1918.  aastat ilmusid meredele ka 5- ja 6-mastilised barkantiinid.
Eesti tuntuim barkantiin oli 1922. aastal Hara lahe ääres ehitatud Tormilind.
CO2-tootlus

CO₂-tootlus ehk CO₂-tõhusus (inglise carbon productivity) on sisemajanduse kogutoodang ühe õhku paisatud süsiniku ekvivalendi (CO₂e) ühiku kohta.
CO₂-tootlus on CO₂-mahukuse (inglise carbon intensity), mis on CO₂-heite ja sisemajanduse kogutoodangu suhe, pöördväärtus.
Waveframe

WaveFrame AudioFrame on Glenn Edensi loodud, aastatel 1986-1992 toodetud ja Waveframe-nimelise firma turule toodud üleni digitaalses keskkonnas töötav heli sünteesimiseks, miksimiseks, signaali protsessimiseks ja "kõvaketta salvestuseks" integreeritud tööjaam (audio workstation).
Aparaati peetakse esimeseks täiesti digitaalseks audioga tegelemiseks loodud süsteemiks.
Kalatööstus

Kalatööstus (inglise fishing industry) on toiduainetööstuse haru, mis püüab, töötleb, kasvatab, säilitab, veab, turustab ja müüb kala, aga ka muid veeorganisme ja nende saadusi.
Kalatööstuse puhul saab eristada kolme põhisektorit: kommerts-, traditsionaalset ja meelelahutussektorit. Kalatööstusega on seotud mitmed teised valdkonnad: näiteks kalasport, kalapüük, töönduspüük, püüdmis-, töötlemis- ja turundussektorid.
Ülemaailmselt organiseerib kalatööstust ÜRO Toidu- ja Põllumajandusorganisatsioon.
Kalatööstuse turundamine keskendub kala ja muude meresaaduste andmisele inimestele, et rahuldada nende toitumisvajadust.
Arenguriikide üle 500 miljoni elaniku peamiseks elatusallikaks on otseselt või kaudselt kalandus ja põllumajandus.
19. armee (Saksamaa)

Saksa 19. armee oli Teise maailmasõja ajal Saksa vägede koosseisu kuulunud väliarmee.

Ajalugu

Formeeriti 26. augustil 1943. armeegrupist Felber. Armee kontrollis Prantsusmaa Vahemere rannikut. Peale Saksamaale taganemist asus armee positsioonil Ülem-Reini piirkonnas. Armee kapituleerus 6. mail 1945.
Kuksi

Kuksi oli küla Viljandimaal. Küla jääb tänapäeval Kulla küla alale. Küla kaotati 1977, mil see liideti Kulla külaga.
Külanimi võib pärineda talupoja lisanimest (1724 Kuckse Marcus).
Adenoviirusinfektsioon

Adenoviirusinfektsioon on äge hingamisteede nakkus, mis kutsub inimesel esile palaviku, hingamisteede põletiku ja konjunktiviidi. Adenoviirusinfektsiooni kutsuvad esile adenoviirused. Nakkuskandjaks on inimene. Adenoviirusinfektsioon võib levida nii piisknakkuse teel kui ka sekreedi ja fekaalidega kokkupuutel.

Ravi

Adenoviirusinfektsiooni ravil on esmatähtsaks range voodirežiimi järgmine. Haige peab lisaks tarbima piisavas koguses vett ning vältima raskesti seeditavaid ja suure kalorsusega toite. Valuliku ärritusköha leevendamiseks võib tarvitada ka rögalahtisteid.
Taevaminemispüha

Taevaminemispüha ehk Issanda taeva(sse)minemise püha ehk suur ristipäev (ka ristipäev, taevaminemispäev) on kristlik püha, mida tähistatakse 40 päeva pärast ülestõusmispühi, kuuenda lihavõttejärgse nädala neljapäeval. 
Püha tähistab Kristuse taevasseminekut, mis piibli järgi toimus neljakümnendal päeval pärast ülestõusmist. Taevaminemispüha pidamine on dokumenteeritud vähemalt 5. sajandi algusest. Seda mainivad korduvalt Johannes Kuldsuu ja Gregorios Nyssast. Liturgiline värv on valge.

Eesti pärimuses

Rahvakalendris tunti püha ristipäevana. Vanemad teated pärinevad 17. sajandist. Sel päeval kehtisid ranged töökeelud ning austav käitumine maa ja looduse suhtes. Keelatud oli murda oksi, kitkuda rohtu, teha puid või muul moel elavasse loodusesse puutuda. Samuti olid keelatud paljud talutööd, eriti kudumine ja õmblemine, aga ka müra tekitamine. Päeva tuntakse ka piksepühana. Maausu kalendris vastab päevale maahingaus (ka maahingauspäev, maahengaus, vadja keeles maaentšäüz). 
Nõukogude ajal kutsuti rahvasuus taevaminemispühaks ka kosmonautikapäeva 12. aprilli, sest sel päeval 1961 sooritas Juri Gagarin esimese kosmoselennu.
Turnhouti ringkond

Vallad ja osavallad

Ringkond koosneb 27 vallast ja 52 osavallast.
Valka

Kaitstavad objektid

Valkas asub Püha Katariina luteri kirik, teine riikliku kaitse all olev mälestis on Cimze seminari hoone. Muinsusmälestistest on  linnas kohaliku kaitse all Planči linnamägi. Loodepoolne osa linnast jääb Põhja-Vidzeme biosfääri kaitsealale.

Ajalugu

1944. aasta suvel asus Valkas Läti NSV valitsus.
Muld

Muld on maakoore ülemises osas asuv õhuke pude mineraalidest, orgaanilistest ainetest ja mikroorganismidest koosnev keskkond, kust maismaataimed hangivad kasvuks vajalikke toitaineid.
Kõige tähtsamat osa etendab muld taimede ning otseselt või kaudselt loomade ja inimese elu alusena.
Organismid, eriti lagundajad, omakorda etendavad tähtsat osa mullatekkes. Nad toodavad huumust ja transpordivad seda. Samuti hoolitsevad nad mulla õhutamise ja läbisegamise eest (bioturbatsioon).
Mullateaduses vaadeldakse mulda enamasti 1,00...1,50 m sügavuseni. Sageli on sellest allpool ainult peenestunud kivim, mille koostis on vähe muutunud. Ent just need mulla lõimise muutused mullatekke käigus on eelduseks mullatüüpide detailsele eristamisele ja kirjeldamisele. Üldiselt toimub areng väga madalatest, väga kivistest muldadest sügavamate, peeneteralisemate muldadeni nõrgalt lagunenud, mineraaliderikka kivimini. Sellest areneb "väliste" mõjurite (kliima, taimkate, kasutamise viis) toimel spetsiifiliste omadustega mullatüüp.
Mullateaduse rakendusvaldkondade seas on mullakaitse, põllumajandus ja metsamajandus.
Aino Suviste

Aino Suviste (1. detsember 1929 Tallinn – 12. oktoober 2014) oli eesti pedagoog ja koolijuht.
Ta sündis aastal 1929 Tallinnas. Oma hariduse sai ta Tallinna 1. Tütarlaste Gümnaasiumis ja hiljem kaugõppes Tallinna Pedagoogilises Instituudis.
1. septembril 1947 alustas ta oma õpetajatööd Harmi koolis, kus ta õpetas eesti keelt ja kirjandust. 1. septembril 1949 suunati ta Valtu 7-klassilisse Kooli, 1. septembril 1952 edutati ta sama kooli direktoriks; Valtu kooli direktoriks oli ta aastani 1964. Aastatel 1964–1984 oli ta Kehtna 8-klassilisse Kooli direktor.
Haapsalu rajoon

Haapsalu rajoon oli haldusterritoriaalne üksus Eesti NSV-s.
Haapsalu rajoon moodustati aastal 1950 pärast maakondade likvideerimist. Hõlmas algul Läänemaa loodepoolse osa (Matsalu lahest põhja poole jäävad alad) koos Vormsi saarega, millele oli liidetud Nõva piirkond endisest Harjumaast. Aastal 1961 liideti temaga Lihula rajooni põhjaosa ja aastal 1962 liideti Kullamaa piirkond Märjamaa rajoonist. Seoses maakondade taastamisega nimetati Haapsalu rajoon 1. jaanuaril 1990 ümber Haapsalu maakonnaks ning 19. veebruaril samal aastal ennistati Lääne maakonna nimi.
Luha-sinirind

Luha-sinirind (Luscinia svecica cyanecula) on rästaslaste sugukonda kuuluv lind; sinirinna alamliik. Ta on Eestis arvatud II kaitsekategooriasse (2012).
Eestis on ta hajusa levikuga haruldane haudelind, keda võib kohata nt luhapajustikes ja sooservades.
Zacharias Hasse

Zacharias (Sacharias) Has(s)e (umbes 1470 – 1531 Tallinna) oli Eestimaa vaimulik, üks esimesi luteri usku läinud vaimulikke.
Ta sündis umbes 1470. aastal arvatavasti Preisimaal.
Tõenäoliselt oli ta 1522. aasta lõpust või 1523. aastast Oleviste koguduse kaplan. 1524. aastal oli ta Tallinna Oleviste kihelkonna pastor.
Peera

Peera on Kilpisjärvi küla piiresse arvatav asula Soomes Lapimaa läänis Lapi maakonnas Enontekiö vallas Könkämäeno kaldal maantee E08 ääres. Jõe vastaskaldal on Keinovuopio, kuhu viib rippsild.
Asula paikneb umbes 10 km Kilpisjärvi külast lõunas. Läheduses on järv Peerajärvi.
Peera peahoone on mägi- ja kanuumatkajate baas, talvel suusatajate öömaja – 42 kohaga Peera matkakeskus. Samuti on seal tüüpilisi soome puumaju, kus on muu hulgas restoranid, kus pakutakse soome ja saami rahvustoite, sealhulgas maarohtudest valmistatud alkoholivaba saami õlut. Nende seas on Mukkarinne ja Peerahovi. Samuti on seal hostel.
Lea Veelma

Lea Veelma-Sinissaar (25. mai 1947 Tallinn – 9. mai 2007 Tallinn) oli eesti ajakirjanik, kes sai tuntuks Vikerraadio keskööprogrammide ja Raadio 2 saate "Kunstikanal" juhina.

Elulugu

Esmase hariduse omandas Lea Veelma Tallinnas Allika tänava põhikoolis. Tema õpingud jätkusid Tallinna 2. Keskkoolis, mille ta lõpetas 1965. aastal. Pärast keskkooli lõppu astus ta Tartu Riiklikusse Ülikooli, mille lõpetas inglise keele ja kirjanduse erialal.
Ülikooli kõrvalt alustas Lea Veelma tööd ajakirjanikuna. Aastatel 1966–1970 töötas ta ajalehes Rahva Hääl ja aastast 1973 Eesti Raadios. Tuntust kogus ta Eesti Raadio esimese kanali (Vikerraadio) keskööprogramme juhtides. Aastatel 1993–2004 juhtis Lea Veelma Raadio 2 eetris olnud kunstisaadet "Kunstikanal", mis valmis koostöös aktsiaseltsiga Restor.
Lisaks ajakirjanikutööle oli ta tegev ka Tallinna Riiklikus Konservatooriumis (1971–1973) ning Teatri- ja Muusikamuuseumis (1973–1979).
Hiljem oli ta seotud eelpool mainitud aktsiaseltsiga Restor (1993–1998) ja töötas ka kaks aastat ettevõttes Ajakirjade Kirjastus (1998–2000).
Lea Veelma-Sinissaar suri pärast pikka ja rasket haigust Tallinnas 9. mail 2007.

Isiklikku

Aastast 1987 oli Lea Veelma abielus ajakirjaniku ja hilisema poliitiku Tiit Sinissaarega. Nende kooselust sündis 1989. aastal poeg Roald-Henrik Sinissaar.
Käsihaarats

Käsihaarats on mehaaniline tööriist, millega on võimalik haarata käeulatusest kaugemal olevaid esemeid. Seda kasutatakse peamiselt jäätmekäitluses (prügi korjamisel ja sorteerimisel), aianduses ja tehnoloogilistes protsessides esemete tõstmiseks ja ümberpaigutamiseks. Samuti kasutatakse neid puuetega inimeste abivahenditena. Käsihaaratsi kasutamise eesmärgist sõltuvalt varieerub nende pikkus ja haarade maksimaalne kandevõime.
Tööriista ehitus võimaldab esemeid kinni hoida ja vabastada. Käsihaarats koosneb pikast metall- või plastvarrest, mille pikkus on tavaliselt kuni 90 cm. Varre ühes otsas on käepide ja teises otsas haarad ehk nn lõuad. Käepidemel on päästik, mis on varres asuva kang-vedru-süsteemi kaudu haaradega ühendatud. Normaalasendis on haarad avatud. Päästikule vajutamisel haarad sulguvad ning avanevad uuesti, kui päästik vabastada. Mõnele käsihaaratsimudelile on lisatud teine päästik, mille abil saab haarad lukustada kinnisesse asendisse, mis võimaldab hoida objekti haarade vahel ilma kätt pidevalt päästikul hoidmata. Kasutusel on veel iminappadega käsihaaratsid, millega saab hoida ümaraid esemeid, ja magnetotsaga käsihaaratsid kergemate metallesemete korjamiseks.
Alberta vapp

Alberta vapp on Kanada provintsi Alberta vapp. 
Vapikilp võeti kasutusele kuningas Edward VII loal 30. mail 1907. 30. juulil 1980 lisati kilbile Elizabeth II loal kiivriehis, kilbihoidjad ja deviis. Vapp sümboliseerib maavarasid ja Alberta looduse erinevaid osi: Kaljumäestik ja nende jalam, rohupreeriad ja viljapõllud.
Deviisil on kirjutatud ladina keeles Fortis et Liber (Tugev ja vaba).
Alberta vappi kasutatakse ka Alberta lipul.
Aini-Merike Remmel

Aini-Merike Remmel (7. detsember 1938 Tartu – 8. jaanuar 2015) oli eesti arhitekt.
Ta lõpetas aastal 1957 Tartu 1. Keskkooli. Keskkoolis õppimise kõrvalt lõpetas ta lastemuusikakooli klaveri erialal ja spordikooli tennises. Pärast keskkooli lõpetamist astus ta Tartu Kujutava Kunsti Kooli kunstipedagoogika erialale, kus õppis ühe aasta. Seejärel asus ta õppima ERKI-sse, mille lõpetas arhitektuuri erialal aastal 1964. Talle enim mõju avaldanud õppejõud oli Uno Tölpus (kes oli ka tema diplomitöö juhendajaks).
Ta asus kunstiinstituudi viimasel kursusel tööle (kuhu ta suunati tööle ka pärast lõpetamist) Eesti Tööstusprojekti, kus tal valmis hulk tööstushoonete sisekujundusi. Aastatel 1966–1972 töötas ta Pärnu linna Ehituse ja arhitektuuri osakonnas vanemarhitektina; tema olulisemateks töödeks olid tennisepaviljon Ringi tänaval, Pärnu rajooni puhkealade planeering, suvilakooperatiivi Piknik I järk Kablis, aianduskooperatiiv "Tammiste" ning arvukalt eramuid ja aiamaju. Aastal 1969 oli ta ka Pärnu teatris lavastuskunstnik. Aastatel 1972–1974 töötas ta vanemarhitektina Eesti Maaehitusprojektis, tema käe all valmisid Kose-Risti alevi, Kilingi-Nõmme ja Vana-Vigala planeeringud. Aastatel 1975–1976 viibis ta (perekondlikel põhjustel) Gruusias, kuid aastal 1976 asus ta vanemarhitektina tööle Tartu maakonna arhitektuuribüroos, kus töötas ligi 20 aastat pensionile jäämiseni.
Aini-Merike Remmel suri 8. jaanuaril 2015 ja ta saadeti viimsele teekonnale 14. jaanuaril 2015 Tartu Peetri kirikust.

Isiklikku

Tema vanemad olid kunstipedagoog Aleksander Remmel ja botaanik Aliide Remmel.
Sandra Alusalu

Isiklikku

Sandra Alusalu õde on kiiruisutaja Saskia Alusalu.
Simophis

Levila

Neid madusid võib kohata Paraguays, Brasiilias – Bahia, Minas Geraisi, Goiási, São Paulo, Mato Grosso, Mato Grosso do Suli ja Paraná osariigis.

Mimikri

Simophis rhinostoma naha värvus sarnaneb mürkmao kobra-korallmao (Micrurus frontalis) omaga.
Dennis Drew

Dennis Drew (8. augustil 1957 Jamestownis (New Yorgi osariik)) on USA muusik.
Ta asutas koos Steve Gustafsoniga 1981. aasta alguses basskitarristina ansambli Still Life, mis hiljem sai nimeks "10,000 Maniacs". Mõlemad olid ansambli liikmed kogu selle tegevusaja jooksul.
Ta on Jamestowni raadiojaama WRFA üldjuht.